Cecilia Chrapkowska

Snart foreldre

En praktisk håndbok om svangerskap, fødsel og barns utvikling

Oversatt av Mette-Cathrine Jahr

Cecilia Chrapkowska

Snart foreldre

En praktisk håndbok om svangerskap, fødsel og barns utvikling

Oversatt av Mette-Cathrine Jahr

Forord

Det var nok Sigrid, datteren til Agnes, som fikk oss til å skrive denne boken. Hun hadde fått sitt første barn og hadde naturligvis mange spørsmål, både enkle og mer kompliserte. En smule opprørt spurte hun: «Hva skulle jeg ha gjort hvis jeg ikke hadde hatt en mor som var lege? De færreste har jo det. Det er faktisk veldig urettferdig.» Ja, det er urettferdig. For å uttrykke det litt høyttravende er det også et demokratisk problem. Vi ønsker å tro at samfunnet vårt, som vi i opprømte øyeblikk kaller et informasjonssamfunn, gir pålitelig informasjon til den som trenger det. Men slik er det ikke alltid.

Som vordende og nybakt mor eller far kommer du til å bli overøst med råd om svangerskap og foreldrerollen, enten du har bedt om det eller ei. Venner, bloggere, myndigheter og selvoppnevnte eksperter vil hjelpe deg med å bli mor eller far på riktig måte. Og du kommer til å lytte, for når du skal ha – eller nettopp har fått – barn, er det ikke noe du heller vil enn å gjøre det som er riktig. Dette vet selvfølgelig også firmaer som produserer alt mulig til barn, og de kommer til å sende deg et hav av reklame når søkemotorene har registrert at du har googlet «smerter i lysken + tegn på graviditet» eller «beste råd mot morgenkvalme».

Det varer ikke lenge før dere får problemer. Mange av rådene motsier hverandre. Den ene dagen får du høre hvor livsviktig det er å bære barnet i anatomisk korrekt sele, den neste at den samme selen skader barnets ryggrad. Den ene dagen får du høre at du absolutt må amme babyen, og at bruk av smokk kan ødelegge for ammingen. Men så sier en venn av deg at tåteflasken reddet forholdet hans, og en annen forteller at smokken fikk barnet hennes til å sove i hvert fall noen timer i strekk om natten. Du leser at barnet skal ha fullstendig saltfri kost, men neste dag leser du at barn absolutt trenger salt. Har du ikke venner eller slektninger med inngående kunnskaper om menneskekroppen og barns utvikling, vil du snart føle at du er på svært dypt vann. Selv har vi til sammen åtte barn og fire barnebarn, så vi vet hvor ensom og redd man kan føle seg når man står der med ansvaret for et lite menneskeliv.

Men vi er også leger og forskere. Cecilia er spesialist i barne- og ungdomsmedisin og doktorgradskandidat i vaksinasjonsforskning. Agnes er spesialist i klinisk bakteriologi og immunologi og professor i klinisk bakteriologi. Som leger er vi opplært til å forstå hvordan kroppen fungerer, og som forskere har vi erfaring med å lese, sammenfatte og noen ganger gjennomskue vitenskapelige artikler. I mange år har vi – hver for oss og sammen – drevet med nettopp å granske råd som angår svangerskap og foreldrerollen, og har avdekket en hel del myter, for eksempel at det er skadelig for barnet hvis kvinner drikker vin når de ammer, og at rengjøring hjelper mot allergi.

Med denne boken ønsker vi å spre den kunnskapen vi har samlet i årenes løp. Under skriveprosessen har vi lest flere hundre vitenskapelige artikler og funnet en rekke nye myter som vi vil ta et oppgjør med i boken.

Som forskere setter vi fakta i høysetet. Når det finnes god forskning på et område, henviser vi til resultatene derfra. Mangler det fornuftig forskning, noe som faktisk er tilfellet oftere enn de fleste tror, sier vi fra om det. Kildene til hvert kapittel er angitt bakerst i boken. I kapittel 3 og 6 står det små, grå notenumre som knytter spesifikke kilder til de faktapåstandene vi kommer med. I resten av kapitlene har vi latt være å bruke noter for å gjøre teksten lettere å lese.

Vi er også feminister og anbefaler at foreldrene deler likt på både ansvaret og den praktiske omsorgen for barnet. Det er ikke bare fordi vi tror at det er best for barnet, men også fordi vi vet at en rettferdig oppdeling av foreldreansvaret gir begge foreldrene en sjanse til å oppnå økonomisk frihet og en fornuftig pensjon i fremtiden. På den måten blir dessuten begge bedre kjent med barnet sitt og får et nærere forhold til det.

Boken er inndelt på følgende måte: I kapittel 1 tar vi opp ting det er viktig å tenke på før barnet blir født, som å bestemme hvordan arbeidet og omsorgen skal fordeles mellom dere foreldre. Slik vi ser det, skaper dagens manglende likestilling i foreldreskapet store samfunnsproblemer. Hvilke problemer vi sikter til, tar vi opp i første kapittel, og også hvorfor vi er overbevist om at delt foreldreomsorg er en god løsning. I kapittel 2 følger grunnleggende fakta om svangerskapet, om svangerskapskontroller og vanlige komplikasjoner du bør vite om, men også om fosterdiagnostikk og infeksjoner som kan skade fosteret. I kapittel 3 gjør vi rede for hvordan vi har foretatt en vitenskapelig granskning av råd som vanligvis gis til gravide. Vi kan allerede nå avsløre at ikke alle råd holder vann når man går litt nærmere inn på dem, mens andre er svært viktige. Kapittel 4 tar opp selve fødselen. Kapittel 5 handler om hvordan du mater en nyfødt, om amming og flaskemating. Vi går gjennom hvordan du velger matemetode, hva du trenger å gjøre for at matingen skal fungere, og ikke minst rydder vi unna de mytene som florerer rundt amming og flaskemating. I kapittel 6 får du vite hvordan du får barnet til å spise noe annet enn morsmelk eller morsmelkerstatning, og hva det er hensiktsmessig å begynne med – og når. I kapittel 7 finner du en gjennomgang av spedbarns søvn med en vitenskapelig granskning av de søvnmetodene som brukes. Kapittel 8 inneholder en veiledning rundt spedbarnsbæsj, gulping, skriking og kolikk, hva som er normalt og ikke, og hva vitenskapen sier om forskjellige behandlingsmetoder for kolikk.

Deretter følger det tre kapitler om infeksjoner, infeksjonsforsvar, vaksinasjoner og allergier, ting du må lære deg en del om for å unngå å bli lurt av myter og usannheter som stadig spres.

I kapittel 12 tar vi opp hva som virkelig er farlig, hva barn faktisk kan dø av i dag, og hva som bare er myter som kan skremme deg. Og til slutt – i kapittel 13 – forteller vi hvor forskningen på barns personlighet og utvikling står i dag. Hva kan du som mor eller far påvirke, og hva kan du ikke påvirke? Hva er viktig for små barn, og hva kan du egentlig gi blaffen i?

Vårt mål er å kunne gi deg svar på de fleste spørsmålene du kan tenkes å ha om svangerskap, fødsel og barnets første leveår. Vi vil peke på hva som er viktig og hvorfor, men også hva som er myter, moralisering eller bare uvesentligheter. På den måten håper vi å kunne hjelpe deg med å takle din egen uro og lukke ørene for all skremselspropaganda fra omgivelsene, samt bidra til at du ikke kaster bort tid og penger. Det er svært arbeidskrevende å ha spedbarn, og det er kanskje i denne perioden av livet at det mer enn noen annen gang er viktig å kunne konsentrere seg om det som virkelig er helt nødvendig. Det gjelder å sile flommen av formaninger, reklame og skrekkhistorier. Vi håper at denne boken vil hjelpe deg med det!